b'\n_START_ARTICLE_\nMarijina cerkev, N\xc3\xbcrnberg\n_START_SECTION_\nZgodovina\n_START_PARAGRAPH_\nCerkev je bila zgrajena ob velikem trgu, kjer je bila nekdaj judovska sinagoga, ki je bila uni\xc4\x8dena med pogromom Judov leta 1349 (razlog zanj je bilo splo\xc5\xa1no prepri\xc4\x8danje, da so  bili Judje krivi za izbruh kuge). Arhitekt je bil domnevno Peter Parler, skoraj zagotovo pa nastaja v njegovem \xc5\xa1ir\xc5\xa1em krogu. Karel IV. je \xc5\xbeelel uporabiti Marijino cerkev za cesarske obrede - v ta namen so zgradili zunanjo emporo. Cerkev je razmeroma skromno okra\xc5\xa1ena, razen grbov Svetega rimskega cesarstva, sedmih volilnih knezov, mesta N\xc3\xbcrnberg in mesta Rim, kjer so bili kronani cesarji Svetega rimskega cesarstva._NEWLINE_Ven\xc4\x8deslav (Vaclav), sin Karla IV., je bil kr\xc5\xa1\xc4\x8den v cerkvi leta 1361 in ob tej prilo\xc5\xbenosti so ljudem pokazali cesarske insignije, tudi cesarski relikviarij. Od za\xc4\x8detka leta 1423 so bile cesarske insignije stalno v N\xc3\xbcrnbergu in enkrat letno prikazane ljudem na posebni leseni plo\xc5\xa1\xc4\x8dadi, zgrajeni za ta namen.\n_START_SECTION_\nArhitektura\n_START_PARAGRAPH_\nMarijina cerkev je dvoranska cerkev z dvema stranskima ladjama in emporo za cesarja. Cerkev ima devet obo\xc4\x8dnih pol s \xc5\xa1tirimi nosilci._NEWLINE_Cesarska empora ali empora svetega Mihaela se proti ladji odpira skozi arkade, oboki so napolnjeni s plavajo\xc4\x8dim krogovi\xc4\x8djem, ki je sestavljeno iz treh rozet in podprto s segmentnim lokom. _NEWLINE_Narteks cerkve vsebuje krogovi\xc4\x8dje. Vse tri strani narteksa imajo portale, podboj in arhivolti so okra\xc5\xa1eni s kipi. Zatrep fasade ima \xc5\xa1tevilne ni\xc5\xa1e, kjer bi morale biti skulpture.\n_START_SECTION_\nM\xc3\xa4nnleinlaufen\n_START_PARAGRAPH_\nEna izmed najopaznej\xc5\xa1ih zna\xc4\x8dilnosti cerkve je M\xc3\xa4nnleinlaufen, mehanska ura, ki spominja na zlato bulo iz leta 1356. Ura je bila name\xc5\xa1\xc4\x8dena v cerkvi leta 1506. Svetorimski cesar je upodobljen v sede\xc4\x8dem polo\xc5\xbeaju, obdajajo pa ga volilni knezi._NEWLINE_Mehanizem ure je dejaven opoldne, ko zvonec pozvoni za za\xc4\x8detek ceremonije, sledijo trobenta\xc4\x8di in bobnar. Potem je tu \xc5\xa1e procesija volilnih knezov okoli slike cesarja.\n_START_SECTION_\nOrgle\n_START_PARAGRAPH_\nPrve orgle so bile v cerkvi postavljene leta 1442. Sedanje orgle so iz leta 1988, izdelek podjetja Klais Orgelbau Bonn, ki je ponovno uporabilo 20 pi\xc5\xa1\xc4\x8dali prej\xc5\xa1njega instrumenta.\n_START_SECTION_\nSodobna zgodovina\n_START_PARAGRAPH_\nV filmu Triumf volje (1935) avtorice Leni Riefenstahl, propagandnem filmu o n\xc3\xbcrnber\xc5\xa1kem mitingu leta 1934, zadnji prizor prikazuje voja\xc5\xa1ko parado skozi mesto N\xc3\xbcrnberg z Adolfom Hitlerjem, ki ga pozdravljajo nacisti\xc4\x8dne enote z Marijino cerkvijo v ozadju._NEWLINE_Od leta 1948 se balkon cerkve pod M\xc3\xa4nnleinlaufnom uporablja za odprtje bo\xc5\xbei\xc4\x8dnega sejma._NEWLINE_Cerkev in sosednja \xc5\xbeupnija svete Elizabete sta skupaj znani kot Katoli\xc5\xa1ko sredi\xc5\xa1\xc4\x8de N\xc3\xbcrnberga (Katholische Innenstadtkirche N\xc3\xbcrnberg).'